DEĊIŻJONI TAL-KUMMISSJONI
ta' l-1 ta' Frar 2007
li tawtorizza ċerti Stati Membri sabiex jużaw informazzjoni minn sorsi oħra apparti stħarriġ statistiku għall-istħarriġ ta' l-2005 dwar l-istruttura ta' proprjetà agrikola
(notifikat bid-dokument numru C(2006) 7173)
(It-testi bid-Daniż, bl-Estonjan, bil-Finlandiż, bil-Franċiż, bil-Ġermaniż, bl-Ingliż, bl-Iżvediż, bil-Malti, bl-Olandiż, bis-Sloven, u bl-Ungeriż biss huma awtentiċi)
(Test b'rilevanza għaż-ŻEE)
(2007/80/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 571/88 tad-29 ta' Frar 1998 dwar l-organizzazzjoni ta' l-istħarriġ tal-Komunità dwar struttura ta' proprjetà agrikola (1) b'mod partikolari l-Artikolu 8(2) tiegħu,
Billi:
(1)
Waqt li jkunu stabbiliti l-karatteristiċi li għandhom jiġu mistħarrġa, għandu jsir sforz sabiex, kemm jista' jkun, il-piż fuq dawk li qegħdin iwieġbu l-istħarriġ, ikun limitat. Skond l-Artikolu 8(2) tar-Regolament (KEE) Nru 571/88, ċerti Stati Membri talbu li jkunu awtorizzati sabiex jużaw informazzjoni li hija diġà disponibbli minn sorsi oħra apparti stħarriġ statistiku, fl-istħarriġ ta' l-2005 dwar l-istruttura ta' propjetà agrikola, għal ċerti karatteristiċi.
(2)
L-Istati Membri wara li talbu sabiex ikunu awtorizzati li jużaw data minn sorsi oħra apparti minn stħarriġ statistiku pprovdew lill-Kummissjoni b'dokumentazzjoni teknika f'dak li għandu x'jaqsam mar-relevanza u l-preċiżjoni ta' dawn is-sorsi. Il-Kummissjoni eżaminat id-dokumentazzjoni u sabet li kienet adattata. L-awtorizzazzjonijiet li ntalbu mill-Istati Membri għandhom għalhekk ikunu konċessi.
(3)
Ir-riżultati ta' l-Istħarriġ dwar l-Istruttura ta' l-Irziezet huma ta' importanza kbira għall-Politika Agrikola Komuni. Għal dik ir-raġuni, huwa meħtieġ li tinżamm kwalità għolja ta' informazzjoni, u għalhekk l-użu ta' data minn sorsi oħra apparti l-istħarriġ statistiku jistgħu jkunu aċċettati biss jekk dawn id-data huma ta' min jorbot fuqhom daqs dawk mill-istħarriġ ta' l-istatistika. L-Istati Membri kkonċernati se jwettqu l-miżuri meħtieġa sabiex jiżguraw li din l-informazzjoni hija mill-anqas ta' l-istess kwalità bħal dik ta' l-informazzjoni miksuba minn stħarriġ statistiku u biex jirrappurtaw fuq il-kwalità.
(4)
Il-miżuri provduti f'din id-Deċiżjoni huma konformi ma' l-opinjoni tal-Kumitat Permanenti għall-Istatistika ta' l-Agrikoltura,
ADOTTAT DIN ID-DEĊIŻJONI:
Artikolu 1
1. L-Istati Membri mniżżlin fl-Anness huma awtorizzati sabiex jużaw informazzjoni li hija diġà disponibbli minn sorsi apparti stħarriġ statistiku fl-Istħarriġ ta' l-Istruttura ta' l-Irziezet 2005 għall-ċerti karatteristiċi.
Dawk is-sorsi se jkunu stipulati fl-Anness għal dan ir-regolament.
2. L-Istati Membri kkonċernati se jwettqu l-miżuri meħtieġa sabiex jiżguraw li din l-informazzjoni msemmija fl-ewwel paragrafu hija mill-anqas ta' l-istess kwalità bħal dik ta' l-informazzjoni miksuba minn stħarriġ statistiku.
Għandhom jinkludu valutazzjoni tal-kwalità ta' l-informazzjoni fir-rapporti metodoloġiċi li għandhom jintgħataw lill-Kummissjoni bid-data ta' l-istħarriġ ivvalidata.
Artikolu 2
Din id-Deċiżjoni hija indirizzata lir-Renju tad-Danimarka, ir-Repubblika Federali tal-Ġermanja, ir-Repubblika ta' l-Estonja, il-Gran Dukat tal-Lussemburgu, ir-Repubblika ta' l-Ungerija, ir-Repubblika ta' Malta, ir-Renju ta' l-Olanda, ir-Repubblika ta' l-Awstrija, ir-Repubblika tas-Slovenja, ir-Repubblika tal-Finlandja, ir-Renju ta' l-Iżvezja u r-Renju Unit tal-Gran Brittanja u l-Irlanda ta' Fuq.
Magħmul fi Brussell, 1 ta' Frar 2007.